Landets uddannelses- og forskningsminister anbefaler unge, der ikke er kommet ind på en uddannelse, til at søge mod Bornholm.

Ulla Tørnæs foreslår, at de unge, der ikke er kommet ind på drømmeuddannelsen, søger mod Bornholm.

- Kigger man ud over landet, så er der stadig ledige pladser på Bornholm, siger uddannelses- og forskningsminister Ulla Tørnæs på dagen, hvor samtlige ansøgere fik besked på, om de var kommet ind på drømmeuddannelsen.

Over 5000 har søgt om at blive optaget på sygeplejerskeuddannelsen i år, men flere end hver fjerde ansøger er blevet afvist på grund af et begrænset antal pladser.

- Hvis man kun bliver lykkelig, hvis man uddanner sig som sygeplejerske, så kunne man overveje at søge om optagelse på en af de ledige pladser på sygeplejerskestudiet på Bornholm, siger Ulla Tørnæs.

På Uddannelsesministeriets hjemmeside, vil man de kommende dage kunne se, hvilke uddannelser der stadig har ledige pladser.

Undervisningsministeriet sidder klar til at chatte med unge, der ikke er kommet ind på drømmestudiet, lørdag og søndag i tidsrummet 9-21. Derudover kan man ringe begge dage klokken 9-16.